רונית שחר

רונית שחר (נולדה ב-29 באוקטובר 1968) היא זמרת רוק רך ישראלית. שחר נולדה ב-1968 בקריית ביאליק. את לימודי התיכון עשתה באורט קריית ביאליק. כבר בילדותה שרה וניגנה בגיטרה אקוסטית, והופיעה כבר בגיל 17 בפאבים מקומיים בחיפה והקריות, אולם את הקריירה המקצועית שלה החלה בשנת 1986, כששירתה בלהקת חילות השדה. ב-1992 שרה שחר קולות באלבומו המצליח של שלמה ארצי, "ירח", ובשנת 1993 הפכה לזמרת הליווי שלו, ולנגנית גיטרה אקוסטית במופע שבעקבות האלבום. בשנת 1996 הוציאה בחברת התקליטים "הד ארצי" את האלבום הראשון והמצליח ביותר שלה "שלום לתמימות". שחר כתבה והלחינה את כל השירים, ואחדים מהם היו ללהיטים גדולים: "ועכשיו ניגע", "תמיד זה בינתיים", "אהוב יקר", ושיר הנושא "שלום לתמימות". אלבום זה הגיע למעמד של "אלבום זהב" ו"אלבום פלטינה" (עם מכירות של מעל ל-40,000 עותקים). האלבום הופק מוזיקלית על ידי יהודה עדר. בשנת 1998 הקליטה את השיר "בלילות הקיץ החמים" בעיבוד משותף שלה ושל טל יניב, ובהפקת ערוץ 2. הביצוע שימש לשיר הנושא של הסדרה "לויתן בחוף שרתון", סדרה שעסקה בחייו של אורי זוהר. במאי 2000 הוציאה שחר את אלבומה השני "ספרי לי הכל". מתוכו הצליחו השירים: "תירגעי עכשיו", "נורית", ו"שני אנשים נפרדים". דדי טל הפיק מוזיקלית את שירי האלבום. באותה שנה השתתפה במופע "עם הגב לים" לזכרו של מאיר אריאל, בו ביצעה את השיר "ערב כחול עמוק" וגם את השיר "בשדה ירוק" בדואט עם דני סנדרסון. בשנת 2005 הוציאה סינגל ראשון מתוך אלבומה השלישי "להתחיל להמשיך", שיצא במרץ 2006. שיר נוסף מהאלבום שבלט היה דואט עם חמי רודנר בשיר "תבוא קרוב". בין השירים, גם השיר "רחל" שהלחינה למילותיו של מאיר אריאל. את האלבום עיבד אלדד גואטה והפיק מוזיקלית לואי להב. בספטמבר 2011 הוציאה על ידי חברת "התו השמיני" את אלבומה הרביעי "כל העולם", מתוכו בולט שיר הנושא "כל העולם", והשיר "העם הנבחר". באלבום זה גם 2 שירים שכתבה באנגלית "she owns me now" וגם "tell me a story". את האלבום עיבדה והפיקה מוזיקלית יחד עם יונתן כנען. החל מאלבום זה, החלה שחר גם לעבד ולהפיק את יצירותיה. שיר בולט נוסף באלבום זה הוא "בואי ונתיר", גרסת כיסוי לשירו של שלמה ארצי. את השיר עיבד משה דעבול, והוא צורף לאלבום בסופו של דבר. באותה שנה יצא גם השיר "שלחי אותו" שנכתב על ידי בנימין פרנק, והולחן במיוחד על ידי שחר לפרויקט "עוד מעט נהפוך לשיר" של גלי צה"ל, בו אמנים מלחינים ומבצעים שירי נופלים. את השיר ביצעה רוני דלומי. בינואר 2015 הוציאה את אלבומה החמישי "אהובתי נהר". השירים באלבום הם תוצרי פרויקט משותף עם המשוררת לורן מילק. את שירי האלבום הפיק מוזיקלית אדם שפלן. בפברואר 2018 הוציאה את האלבום השישי "לרדוף אחרי הרוח". באלבום זה 11 שירים, שאת רובם כתבה והלחינה למעט "כאן זה לא אמריקה" אותו כתב לירון תמם ושחר הלחינה. רונית שחר עיבדה והפיקה מוזיקלית את שירי האלבום בשיתוף עם אלון אוחנה. במאי 2022 הוציאה את אלבומה השביעי "7", שאת כל שיריו כתבה והלחינה, למעט השיר "מי שעוזב" שכתב יהודה עמיחי. בעשרת שירי האלבום נכלל גם שיר אחד באנגלית שנקרא "new life". ב-17 באוגוסט הוציא סינגל בשם "לא אני הוא האיש". ב-27 בספטמבר 2023 הוציאה סינגל בשם "בקעת הירח". ב-18 במרץ 2024 הוציאה לאור סינגל חדש בשם "צ'ארלי". בנוסף להופעותיה, שחר גם מנחה סדנאות ומפגשי כתיבה והלחנה, מדריכה יוצרים ועוסקת בעיבוד והפקה מוזיקלית גם לאמנים אחרים. ב-9 בספטמבר 2011 יצאה מהארון וסיפרה על מערכת היחסים שלה. שלום לתמימות (1996) ספרי לי הכל (2000) להתחיל להמשיך (2006) כל העולם (2011) אהובתי נהר (2015) לרדוף אחרי הרוח (2018) 7 (2022) ירח, שלמה ארצי (1992) - קולות רקע 4 עונות הוא האדם, מאיר ישראל (1993) - שירה לוויתן בחוף שרתון, פסקול הסדרה (1997) - ביצוע גרסת כיסוי ללהיט "בלילות הקיץ החמים" להתראות מתוק, נורית גלרון (2000) - יצירת השירים "טיפה שזלגה בשבילך" (לחן) ו"תעיר אותי בנשיקה" (מילים ולחן) וקולות רקע עם הגב לים - מופע לזכרו של מאיר אריאל, אמנים שונים (2000) - ביצוע השירים "ערב כחול עמוק" ו"בשדה ירוק" (בדואט עם דני סנדרסון) לחיות את עצמם - תוכנית של גלי צה"ל לזכר הנופלים ביום הזיכרון לחללי מערכות ישראל, אמנים שונים (2001) - לחן וביצוע לשיר "כמו מלה אחרונה" שירים באורמלא, אמנים שונים (2002) - לחן וביצוע לשיר "שנה טובה" מאיר אריאל - חמש שנים, אמנים שונים (2005) - ביצוע לשיר "זרעי קיץ" שיר ערש פנימי, אורנה דץ (2008) - מילים ולחן לשירים "יפה שלי" ו"כל האמת" רונית שחר, באתר שירונט רונית שחר, באתר ספוטיפיי רונית שחר, באתר MusicBrainz (באנגלית) רונית שחר, באתר Discogs (באנגלית) רונית שחר, באתר Tab4u רונית שחר, דף שער בספרייה הלאומית רונית שחר, באתר MOOMA (בארכיון האינטרנט) "פסקול ישראלי" עם יואב קוטנר, בערוץ ה-YouTube של הטלוויזיה החינוכית אלעד בילו, עכבר העיר אונליין, רונית שחר: "אין לי געגוע, יש כל הזמן רק התפתחות", באתר הארץ, 31 במאי 2011 רונית שחר חוקרת את המוזיקה, באתר ynet, 2 בנובמבר 2011 עמי פרידמן, רוני ורונית: כשרוני דלומי פגשה את רונית שחר, באתר nrg‏, 4 בנובמבר 2012 יואב קוטנר, רונית שחר: "החיים אומרים שאני איטית", באתר ynet, 30 במרץ 2015 דודי פטימר, ‏רונית שחר: "אני לא מרגישה שיצאתי מהארון, אין לי צורך בהגדרות", באתר מעריב אונליין, 1 במרץ 2018 אסף נבו, שחר של יום חדש, באתר ישראל היום, 15 במרץ 2018 רונית שחר מוציאה אלבום חדש: "הבנתי שמוזיקה מרגשת אותי גם בעברית", באתר מעריב אונליין, 14 באוקטובר 2018 רונית שחר באסופת "מלחיני משוררים ישראלים" בעריכת דודו אלהרר, האתר של נילי דגן חן לב, ‏"צריך פחות לדאוג": רונית שחר חוזרת לתחילת הדרך ומספרת על האלבום החדש, באתר מעריב אונליין, 10 במאי 2022 גלעד ינאי, עושים שישי עם רונית שחר, באתר חדשות 13, 26 במאי 2022 צחי לוי, בשבילם הוא מלך העולם, באתר ynet, 10 במאי 2001 מאיה כהן, לשיר מישהי אחרת, באתר ישראל היום, 25 בינואר 2015 יסמין לוי, ‏אהובה יקרה, באתר "ידיעות אחרונות", 9 בספטמבר 2011 (הקישור אינו פעיל)